Iluuisutamise meeste üksiksõidus oli Cortina mängude võitja Hayes Jenkinsi noorema venna Davidi kord kuldmedal USA-sse tuua. Tema peamine konkurent oli kahekordne Euroopa meister (1958 - 1959) tšehh Karol Divin. Ülekaal vabaharjutuses  kindlustas võidu David Jenkinsile.  1500 meetri kiiruisutamises jagasid võrdse aja 2.10,4 juures esikohta norralane Roald Aas ja Jevgeni Grišin. Pronks läks Boriss Steninile.  Naiste slaalomis oli edukaim kanadalanna Anne Heggtveit ning 3 × 5 km teatesuusatamises kuulus üllatuskuld rootslannadele. N. Liidu naiskond kaotas kindlana tunduva kuldmedali juba esimesel kahesajal meetril, kui stardijärgses saginas Radja Jerošina kukkus ja murdis suusa, suusavahetus võttis aega ligi minuti ja see sai ka  otsustavaks. Soomlannad tulid pronksile.